SET ปิดตลาดดีดกลับ 13 จุด วอลุ่มเบาบาง 4หมื่นล้าน จับตางบฯแบงก์สัปดาห์หน้า ชูKBANKเด่นสุด
SET ปิดตลาดดีดกลับ 13 จุด วอลุ่มเบาบาง 4 หมื่นล้าน จับตางบฯ แบงก์สัปดาห์หน้า โบรกฯชู KBANK เด่นสุด โดยดัชนีปิดตลาดวันนี้ ที่ระดับ 1,696.16 จุด บวก 13.27 จุด หรือ 0.79% มูลค่าการซื้อขาย 3.97 หมื่นล้านบาท
12 ต.ค. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,696.16 จุด บวก 13.27 จุด หรือ 0.79% มูลค่าการซื้อขาย 3.97 หมื่นล้านบาท
10 หุ้นดันดัชนีวันนี้

ด้าน นายวิจิตร อารยะพิศิษฐ ผู้อำนวยการฝ่ายวิจัย บล.เมย์แบงก์ กิมเอ็ง (ประเทศไทย) เปิดเผยกับ “ข่าวหุ้นธุรกิจออนไลน์” ว่า ภาพรวมตลาดหุ้นไทยวันนี้เป็นลักษณะของเทคนิเคิลรีบาวด์ หลังจากวานนี้มีการปรับตัวลดลงอย่างหนัก โดยวันนี้มีสัญญาณที่ดีจากดาวโจนส์ฟิวเจอร์ที่ปรับตัวเพิ่มขึ้น และภาพของเงินบาทที่เริ่มจะกลับมาแข็งค่า ซึ่งเป็นปัจจัยหนุนดัชนีได้ในระยะสั้น
สำหรับแนวโน้มตลาดหุ้นไทยสัปดาห์หน้า (16 ต.ค.61) คาดว่าตลาดจะยังไปได้ไม่ไกล เนื่องจากมีความผันผวนหลังเข้าสู่ช่วงรายงานผลการดำเนินงานไตรมาส 3/2561 ของกลุ่มธนาคารพาณิชย์ ซึ่งหากมีการประกาศตัวเลขกำไรออกมาดีกว่าที่ตลาดคาดไว้ อาจจะเป็นปัจจัยหนุนให้ดัชนีปรับตัวขึ้นได้ ขณะเดียวกันคาดการณ์ว่า KBANK จะรายงานผลการดำเนินงานออกมาดีกว่าคาด อย่างไรก็ตาม กรอบการเคลื่อนไหวของดัชนีในสัปดาห์หน้ามีแนวรับสำคัญที่ระดับ 1,680 จุด และแนวต้านที่ระดับ 1,710 จุด
สำหรับหุ้นเด่นน่าเข้าเก็งกำไรในช่วงนี้ จะเป็นหุ้นที่มีแนวโน้มผลการดำเนินงานในช่วงไตรมาส 3/2561 เติบโตดี โดยกลุ่มรับเหมา อาทิ STEC กลุ่มลิสซิ่ง อาทิ THANI
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT &lt;XD&gt; มูลค่าการซื้อขาย 4,021,784.95 ล้านบาท ปิดที่ 51.50 บาท เพิ่มขึ้น 0.50 บาท
AOT มูลค่าการซื้อขาย 1,240,848.38 ล้านบาท ปิดที่ 63.50 บาท เพิ่มขึ้น 1.00 บาท
PTTEP มูลค่าการซื้อขาย 1,221,350.55 ล้านบาท ปิดที่ 148 บาท เพิ่มขึ้น 2 บาท
KBANK มูลค่าการซื้อขาย 1,197,431.20 ล้านบาท ปิดที่ 209 บาท ราคาไม่เปลี่ยนแปลง
CPALL มูลค่าการซื้อขาย 1,063,875.88 ล้านบาท ปิดที่ 67.25 บาท ราคาไม่เปลี่ยนแปลง